Brazílske dažďové pralesy sú známe aj ako "Pľúca sveta". Sú však v ohrození – farmári ich odlesňujú najrýchlejším tempom za ostatné desaťročie.
Centrom boja proti ničeniu tohto bohatstva zemegule sa stalo malé brazílske mestečko Apui.
Je to miesto, ktoré môžno aj z diaľky identifikovať vďaka dymu stúpajúcemu z horiacich lesov. Džungľu tu dennodenne klčujú desiatky drevorubačov, píše agentúra Reuters.
V Apui a okolí žije okolo 21 000 ľudí. Tejto odľahlej a ťažko dostupnej oblasti sa nelegálni lesníci a farmári dlho vyhýbali.
Napokon sa dostali aj sem, do Apui sa presúvajú Transamazonskou diaľnicou. Hľadajú tu nové pozemky a snažia sa vyhnúť ozbrojeným vládnym ochranárom životného prostredia, ktorí sa snažia eliminovať drancovanie dažďového pralesa.
Jedným z ochranárov je aj Jaime Pereira da Costa. Hovorí, že v oblasti Apui je svedkom toho istého modelu odlesňovania, ktorý sa v Amazónii deje už celé desaťročia.
Najskôr prídu drevorubači. Ilegálne ťažia cennú drevnú surovinu a predávajú ju vo veľkých mestách.
Po nich prichádzajú poľnohospodári s hovädzím dobytkom. Spália zvyšky, ktoré ostali po lesoch, aby vyčistili pôdu a vysadia tam zelené pasienky.
Keď pôdu vyčerpajú aj pasienky, na záver prichádzajú pestovatelia sóje.
Štatistiky brazílskej vlády sú alarmujúce. V roku 2016 bolo zničených zhruba 7989 štvorcových kilometrov lesa.
(Viac fotografií nájdete vo fotogalérii)